**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Plánu legislatívnych úloh vlády SR na rok 2022.

Predkladaný návrh zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony vychádza z plnenia požiadaviek definovaných v článkoch smernice Rady 2013/59/Euratom z 5. decembra 2013, ktorou sa ustanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom (ďalej len „smernica Rady 2013/59/Euratom“) a je v súlade s požiadavkami Európskej komisie uvedenými vo formálnom oznámení č. C (2020) 6976 final k zákonu č. 87/2018 Z. z. o radiačnej ochrane a o zmene a doplnení niektorých zákonov.

Cieľom predkladaného návrhu zákona je návrh nových transpozičných ustanovení do vnútroštátneho práva pre konkrétne ustanovenia, ktoré Európska komisia nedokázala identifikovať ako úplne transponované.

Návrh zákona zohľadňuje aj implementáciu komplexného integrovaného systému v rámci odborných domén spadajúcich pod Úrad verejného zdravotníctva Slovenskej republiky, ktorých cieľom je vytvorenie nových alebo rozvoj existujúcich informačných systémov v rámci Úradu verejného zdravotníctva Slovenskej republiky a regionálnych úradov verejného zdravotníctva, ich vzájomná integrácia, spracovanie a výmena údajov. Navrhované legislatívne zmeny už reflektujú procesy nových informačných systémov, interných smerníc, či už poskytovaných alebo ešte len plánovaných služieb.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predkladaný návrh zákona má pozitívne vplyvy na podnikateľské prostredie, nemá vplyv na životné prostredie, manželstvo, rodičovstvo a rodinu, informatizáciu spoločnosti a na služby verejnej správy pre občana a ani na rozpočet verejnej správy.

Tento zákon nadobúda účinnosť 1. januára 2023, okrem čl. I bodu 235 [§ 127 ods. 1 písm. b)], ktorý nadobúda účinnosť 1. januára 2027.